
Az előterjesztés törvényességi ellenőrzője:           Dr. Kiss Imre jegyző
Előterjesztés
a polgármester illetményének, költségtérítésének ismertetéséről
A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. §-a tételesen meghatározza a polgármesterek illetményének, tiszteletdíjának és költségtérítésének mértékét. 

A polgármesteri illetmény alapját a Mötv 71.§ (2) bekezdése állapítja meg, amikor kimondja, hogy „ A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege megegyezik a helyettes államtitkár közszolgálati tisztviselőkről szóló törvényben meghatározott alapilletményéből, illetménykiegészítéséből, vezetői illetménypótlékából álló illetményének összegével.” A helyettes államtitkár ilyen módon megállapított illetménye jelenleg 747.900 Ft/hó.

 A Mötv. 71.§ (4) bekezdés b) pontja alapján az 501-1500 fő lakosságszámú település polgármestere esetében az illetmény a 71. § (2) bekezdésben meghatározott összeg 40%-a. Az Mötv. alapján tehát Újtikos Község polgármesterének illetménye 299160 Ft/hó. Az illetmény összegének megállapításánál alkalmazni kell a közszolgálati tisztviselőkről szóló 2011. évi CXCIX. törvény 131. § (1) bekezdésének azon rendelkezését, hogy az illetményt száz forintra kerekítve kell megállapítani. A kerekítés nem minősül munkáltatói intézkedésen alapuló, az általánostól eltérő illetmény-megállapításnak.
A Mötv. szabályaira tekintettel a polgármesteri illetmény megállapításáról szóló képviselő-testületi határozat csak deklaratív jellegű lehet, a testület a törvényben megállapított mértéktől nem térhet el. 
Ugyanez a szabály vonatkozik a polgármester költségtérítésére is.  A Mötv 71.§ (6) bekezdése kimondja, hogy „a főállású polgármester ….. havonta az illetményének, tiszteletdíjának 15%-ában meghatározott összegű költségtérítésre jogosult.” AZ Újtikos községre irányadó polgármesteri illetmény alapján ez az összeg 44 874 Ft/hó. 
A fentiek alapján előterjesztem az alábbi

H A T Á R O Z A T I       J A V A S L A T - ot:

I./ Újtikos Községi Önkormányzat Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71.§ (4) bekezdés b) pontja alapján Takács József polgármester illetménye – 2014. október 12-ai hatállyal – havi 299 160,- Ft. 

II./ A képviselő-testület megállapítja, hogy a Magyarország helyi önkormányzatairól szóló 2011. évi CLXXXIX. törvény 71.§ (6) bekezdése alapján Takács József polgármester költségtérítése – 2014. október 12-ai hatállyal – havi  44 874 Ft. 

Felkéri a jegyzőt, hogy a határozattal kapcsolatos további intézkedések megtételéről gondoskodjon.

